Ordin nr. ............/........................
[bookmark: _Hlk221612415]pentru modificarea și completarea Regulamentului de furnizare a energiei electrice la clienții finali, aprobat prin Ordinul președintelui Autorității Naționale de Reglementare în Domeniul Energiei nr. 5/2023

[bookmark: _Hlk221613460]Având în vedere prevederile art. 3, pct. 231 și 25, art. 57 alin. (5), art. 62 alin. (1) lit.h3), h4), h8), h9) și n), alin. (6) și (7), art. 631,art. 66 alin. (7) și art. 731 alin. (3) și (31) din Legea energiei electrice și a gazelor naturale nr. 123/2012, cu modificările și completările ulterioare și ale art. 225 alin. (1)-(3), (5)-(9) și (12)-(15) din Ordonanța de urgență a Guvernului nr. 163/2022 pentru completarea cadrului legal de promovare a utilizării energiei din surse regenerabile, precum și pentru modificarea și completarea unor acte normative, cu modificările ulterioare, în temeiul prevederilor art. 5 alin. (1) lit. c) și ale art. 9 alin. (1) lit. h) și t) din Ordonanța de urgență a Guvernului nr. 33/2007 privind organizarea și funcționarea Autorității Naționale de Reglementare în Domeniul Energiei, aprobată cu modificări și completări prin Legea nr. 160/2012, cu modificările și completările ulterioare,

Președintele Autorității Naționale de Reglementare în Domeniul Energiei emite prezentul ordin 

Art. I. – Regulamentul de furnizare a energiei electrice la clienții finali, aprobat prin Ordinul președintelui Autorității Naționale de Reglementare în Domeniul Energiei nr. 5/2023, publicat în Monitorul Oficial al României, Partea I, nr. 100 din 6 februarie 2023, se modifică și se completează după cum urmează:
1. La articolul 3, alineatul (2) după litera b) se introduc cinci noi litere, literele b^1), b^2), b^3) b^4) și b^5), cu următorul cuprins:  
„b^1) comunități de energie - comunități de energie din surse regenerabile și comunități de energie a cetățenilor;
b^2) energie electrică partajată – cantitatea de energie electrică activă produsă de către unitățile de producere aparținând comunității de energie și/sau membrilor comunității de energie, inclusiv energia electrică stocată și ulterior utilizată, alocată fiecărui loc de consum din cadrul comunității de energie în condițiile prevăzute în regulamentul de funcționare, determinată pentru fiecare interval de decontare;
b^3) energie electrică reziduală – cantitatea de energie electrică activă determinată ca diferență între consumul de energie electrică măsurat și cantitatea de energie electrică alocată locului de consum/de consum și producere din cadrul comunității de energie;
[bookmark: _Hlk240353542]b^4) furnizor rezidual – titularul unei licențe de furnizare a energiei electrice, altul decât comunitatea de energie, care a încheiat un contract de furnizare a energiei electrice pentru un loc de consum/de consum și producere din cadrul comunității de energie racordat la SEN, pentru energia electrică reziduală și care:
(i) își asumă responsabilitatea echilibrării, direct sau prin intermediul unei părți responsabile cu echilibrarea pentru cantitatea de energie electrică furnizată, 
(ii) încheie contractul pentru prestarea serviciului de distribuție a energiei electrice și contractul pentru prestarea serviciului de transport  al energiei electrice și a serviciului de sistem pentru respectivul loc de consum și/sau de consum și producere, dacă acestea nu sunt încheiate direct de către utilizatorul rețelei.
b^5) furnizor unic - titularul unei licențe de furnizare a energiei electrice, care a încheiat contractul de furnizare a energiei electrice pentru un loc de consum/de consum și producere din cadrul comunității de energie pentru întregul necesar de consum și care:
(i) își asumă responsabilitatea echilibrării, direct sau prin intermediul unei părți responsabile cu echilibrarea, pentru întreaga cantitate de energie electrică activă furnizată;
(ii) încheie contractul pentru prestarea serviciului de distribuție a energiei electrice și contractul pentru prestarea serviciului de transport a energiei electrice și a serviciului de sistem pentru respectivul loc de consum/de consum și producere dacă acestea nu sunt încheiate de către utilizatorul rețelei.
Poate fi comunitatea de energie deținătoare de licență de furnizare a energiei electrice sau furnizorul de energie electrică căruia comunitatea de energie i-a delegat activitatea. ”
2. La articolul 3, alineatul (2) după litera j) se introduce o nouă literă, litera j^1), cu următorul cuprins:  
„j^1) regulament de funcționare – document elaborat de către comunitatea de energie care cuprinde, fără a se limita la, următoarele: 
(i) reguli de guvernanță, incluzând procedura de aderare și retragere a membrilor, structura de control, drepturile si obligațiile membrilor, precum și mecanismele de adoptare a deciziilor; 
(ii) structura comunității de energie, respectiv lista locurilor de consum/de consum și producere incluse în cadrul comunității de energie, datele de identificare ale acestora (adresă, date tehnice, POD), ID-ul comunității precum și datele de identificare ale membrilor; 
(iii) reguli de funcționare, incluzând modalitatea de partajare a energiei electrice, algoritmul de alocare, inclusiv coeficienții de repartizare și regulile de actualizare ale acestora, modalitatea de gestionare a surplusului, regulile de repartizare a dezechilibrelor, modalitatea de alocare a sumelor rezultate din tranzacționare, regulile de corectare și regularizare, procedurile de actualizare a listei membrilor comunității de energie, a locurilor de consum/ de consum și producere și a datelor tehnice, informațiile cuprinse în factură și detaliile de facturare, precum și prețul energiei electrice partajate;
(iv) condițiile specifice aplicabile membrilor încadrați în categoria clienților vulnerabili; 
(v) procedurile de soluționare a disputelor între membri, precum și între membri și comunitatea de energie;
(vi) regulile privind accesul, schimbul, utilizarea și protecția datelor energetice ale membrilor, cu respectarea legislației privind protecția datelor cu caracter personal, inclusiv rolurile pârților în prelucrarea datelor și durata păstrării acestora;
Regulamentul se elaborează în funcție de tipul comunității de energie, comunitate de energie a cetățenilor sau comunitate de energie din surse regenerabile, cu respectarea dispozițiilor legale în vigoare.”
3. La articolul 3, alineatul (2) după litera l) se introduce o nouă literă, litera m), cu următorul cuprins:  
„m) surplus de energie electrică – excedentul de energie electrică produsă și livrată în rețeaua electrică de interes public, rămas după acoperirea consumului de la locul de consum și producere, consumul de la locurile de consum din cadrul comunității de energie și încărcarea unităților de stocare a energiei electrice aparținând comunității de energie.”
4. La articolul 4 alineatul (7) se modifică și va avea următorul cuprins:
[bookmark: A139]„(7) Prin derogare de la prevederile alin. (6), furnizarea energiei electrice se poate realiza fără a fi necesară deținerea unei licențe pentru activitatea de furnizare a energiei electrice de către:
a) persoana fizică sau juridică care deține unități de producere a energiei electrice către clienții alimentați direct din instalațiile electrice aferente unităților de producere;
b) OD neconcesionari către clienții alimentați direct din rețelele electrice pe care aceștia le exploatează sau situați în proximitatea acestor rețele;
c) comunitățile de energie: 
- ale căror locuri de consum sunt alimentate prin linii directe de la unitățile de producere ale comunității de energie și nu sunt racordate la Sistemul energetic național (SEN) sau la rețelele de distribuție ale operatorilor concesionari;
- constituite în condominii, astfel cum sunt definite la art. 2 lit. h) din Legea nr. 196/2018 privind înființarea, organizarea și funcționarea asociațiilor de proprietari și administrarea condominiilor, cu modificările ulterioare, care dețin unități de producere a energiei electrice destinată integral autoconsumului, la locurile de consum din condominiu;
- constituite sub forma de ONG, asociații și fundații fără scop patrimonial, precum și asociațiile și fundațiile care au dobândit statutul de utilitate publică în conformitate cu prevederile art. 38 din Ordonanța Guvernului nr. 26/2000 cu privire la asociații și fundații, aprobată cu modificări și completări prin Legea nr. 246/2005, cu modificările și completările ulterioare, la locurile de consum din cadrul comunității de energie.” 
5. La articolul 9, alineatul (3), după lit. j) se introduce o nouă literă, litera j^1), cu următorul cuprins:
„j^1) în cazul ofertelor adresate clienților finali care au calitatea de prosumatori, prețul de decontare a energiei electrice active produse și livrate în rețea, potrivit prevederilor legale și reglementărilor ANRE aplicabile.”
6. La articolul 9 după alineatul (7) se introduce un nou alineat, alineatul (8), cu următorul cuprins:
„(8) Prevederile alin. (1) și (2) nu sunt aplicabile comunităților de energie.”
7. La articolul 10 alineatul (4) se modifică și va avea următorul cuprins:
„(4) În situația alimentării unui loc de consum prin contracte de furnizare a energiei electrice încheiate cu mai mulți furnizori responsabilitatea echilibrării consumului pentru locul de consum respectiv îi revine furnizorului, titular al unei licențe de furnizare a energiei electrice, nominalizat de client.”
8. La articolul 11 după alineatul (4) se introduce un nou alineat, alineatul (5), cu următorul cuprins:
„(5) Prin derogare de la prevederile alin. (2), în cazul locurilor de consum/de consum și producere din cadrul unei comunități de energie pentru care se încheie atât un contract de furnizare/agregare a energiei electrice cu comunitatea de energie cât și un contract de furnizare a energiei electrice cu un furnizor rezidual, contractul pentru prestarea serviciului de distribuție a energiei electrice se poate încheia de către OD cu furnizorul rezidual.”  
9. La articolul 12 după alineatul (3) se introduce un nou alineat, alineatul (4), cu următorul cuprins:
„(4) Prin derogare de la prevederile alin. (1) conținutul contractului de furnizare a energiei electrice, încheiat de către o comunitate de energie cu membrii săi, pentru energia electrică alocată, se stabilește prin acordul părților, cu respectarea prevederilor legislației în vigoare și fără a afecta drepturile și obligațiile furnizorului rezidual” 
10. La articolul 15 după alineatul (6) se introduce un nou alineat, alineatul (6^1), cu următorul cuprins:
„(6^1) Prin derogare de la prevederile alin. (5), comunitățile de energie nu au obligația de a comunica convenția de consum membrilor săi pentru care nu au calitatea de furnizor unic.” 
11. La articolul 18 alineatele (7) și (8) se modifică și vor avea următorul cuprins:
„(7) Comisioanele de încetare prevăzute la alin. (6) trebuie să îndeplinească cumulativ următoarele condiții:
a) să fie comunicate în mod clar clientului, înainte de încheierea contractului, împreună cu condițiile de aplicare și modul de calcul al comisionului;
b) să fie prevăzute în contractul de furnizare;
c) să fie proporționale și să nu depășească suma pierderilor economice directe cauzate de client furnizorului sau agregatorului prin denunțarea înainte de termen a contractului de către client, inclusiv costurile oricărei investiții sau pachete de servicii deja furnizate clientului în temeiul contractului respectiv;
d) să fie stabilite pe baza unei metodologii transparente și verificabile, care să permită determinarea pierderilor economice directe prevăzute la lit. c), ținând seama, după caz, de e următoarele elemente:
(i) [bookmark: _Hlk237255856]diferența dintre prețul energiei electrice prevăzut în contractul de furnizare și prețul de referință de piață relevant pentru perioada contractuală rămasă, determinat pe baza unor surse obiective și verificabile și justificat de furnizor;
(ii) cantitatea de energie electrică rămasă de furnizat și perioada contractuală rămasă;
(iii) alte pierderi economice directe, efective și nerecuperate, inclusiv costurile aferente serviciilor sau beneficiilor acordate clientului în temeiul contractului în măsura în care acestea sunt generate în mod direct de încetarea anticipată a contractului; 
e) să fie fundamentate și justificate de furnizor sau de participantul la piață implicat în agregare, sarcina probei privind existența și cuantumul pierderilor economice directe revenind acestuia.
(8) Furnizorii de energie electrică care percep comisioane de încetare a contractelor au obligația de a notifica ANRE cu privire la introducerea și modificarea acestor comisioane, inclusiv cu privire la metodologia de calcul utilizată, anterior aplicării acestora, iar la încetarea contractului, de a comunica clientului valoarea comisionului și elementele care au stat la baza calculării acestuia. ANRE poate solicita furnizorilor sau participanților la piață implicați în agregare orice informații suplimentare necesare pentru verificarea respectării prevederilor alin. (7) și poate dispune măsurile prevăzute de lege în cazul constatării unor neconformități.”
12. La articolul 23 alineatele (1) și (5) se modifică și vor avea următorul cuprins:
„(1) Pentru fiecare loc de consum care face obiectul contractului de furnizare a energiei electrice se stabilește și se menține pe întreaga durată a contractului o convenție de consum, aferentă fiecărei luni din perioada ianuarie-decembrie, pe baza datelor de consum de energie electrică activă puse la dispoziția furnizorului de către OD.
(5) OD are obligația de a verifica și, după caz, de a actualiza datele aferente convenției de consum pentru fiecare loc de consum cu aceeași frecvență cu care are loc citirea indexului grupului de măsurare, precum și ori de câte ori constată că valorile existente nu mai corespund consumului real sau estimat al clientului.”
13.  La articolul 24, alineatul (1), lit. c) se modifică și va avea următorul cuprins:
„c) tarifele reglementate pentru serviciile de rețea în vigoare în perioada de facturare (tariful pentru serviciul de distribuție a energiei electrice corespunzător nivelului de tensiune aferent punctului de delimitare dintre instalațiile OD și cele ale clientului, tariful pentru serviciul de transport - componenta de extragere a energiei electrice din rețea și tariful pentru serviciul de sistem), aferente energiei electrice extrase din rețea. În cazul membrilor unei comunități de energie, pentru energia electrică partajată, tarifele de rețea se aplică în conformitate cu dispozițiile legale în vigoare.”
14. La articolul 24 alineatul (5) se modifică și va avea următorul cuprins:
„(5) În cazul clienților casnici, facturile emise pentru consumul de energie electrică realizat începând cu data de 1 aprilie 2023 respectă modelul de factură aplicabil clienților beneficiari ai serviciului universal, stabilit prin reglementările în vigoare. Prin excepție, facturile emise de comunitățile de energie care nu au calitatea de furnizor unic pentru energia electrică alocată către membrii acestora pot avea un format diferit, cu respectarea cerințelor minime prevăzute la alin. (14).”
15. La articolul 24, după alineatul (8) se introduc două noi alineate, alineatele (8^1) - (8^2), cu următorul cuprins:
„(8^1) Pentru clientul final care are calitatea de prosumator și beneficiază de mecanismul de compensare cantitativă în condițiile Legii nr. 123/2012 și ale reglementărilor aplicabile, factura sau anexa la factură cuprinde, suplimentar față de informațiile prevăzute la alin. (7) și (8), după caz:
a) cantitatea de energie electrică produsă și livrată în rețea care face obiectul compensării cantitative;
b)	cantitatea de energie electrică produsă și livrată în exces;
c)	prețul de decontare al energiei electrice active;
d)	componenta de furnizare.
În cazul contractelor cu preț dinamic, furnizorii de energie electrică pun la dispoziția clienților informații privind cantitățile de energie electrică și prețurile energiei electrice aferente intervalelor de decontare sau, după caz, totalurile corespunzătoare perioadei de facturare;
(8^2) În cazul în care, pentru factura aferentă locului de consum, sunt utilizate sume rezultate din compensarea cantitativă de la un alt loc de producere și consum, factura sau anexa la factură evidențiază distinct valoarea utilizată și codul locului de producere și consum din care aceasta provine.”
16. La articolul 24 după alineatul (13) se introduc două noi alineate, alineatele (14) - (15), cu următorul cuprins:
„(14) Prin derogare de la prevederile alin. (7) și (8), informațiile cuprinse în factură și detaliile de facturare emise de către comunitatea de energie care nu are calitatea de furnizor unic pentru energia electrică partajată membrilor sunt stabilite prin regulamentul de funcționare și se vor referi cel puțin la:
a) seria, numărul și data emiterii facturii;
b) datele de identificare și de contact ale comunității de energie;
c) cantitatea de energie electrică activă alocată;
d) perioada de facturare;
e) prețul energiei electrice și, după caz, taxele și tarifele aplicabile, evidențiate distinct;
f) valoarea totală de plată, cu TVA;
g) data scadentă a plății;
h) modalitatea de alocare a energiei electrice partajate;
i) eventualele costuri și regularizări aplicabile;
j) modalitatea și termenul de contestare a facturii.
Facturarea energiei electrice alocate se realizează cu respectarea reglementărilor fiscale aplicabile.
(15) În factura emisă clienților casnici care au și calitatea de prosumatori furnizorii de energie electrică introduc în câmpul “Produse” informații privind cantitatea/valoarea energiei electrice produse și livrate în rețea, prin derogare de la prevederile modelului de factură de energie electrică, prevăzut în anexa nr. 3 la Ordinul președintelui ANRE nr. 13/2023 pentru aprobarea Contractului-cadru de furnizare a energiei electrice în regim de serviciu universal, a condițiilor generale de furnizare a energiei electrice în regim de serviciu universal și a modelului de factură aplicabil clienților casnici.”
17. La articolul 25 alineatul (9) se modifică și va avea următorul cuprins:
„(9) Furnizorul are obligația să pună la dispoziția clientului casnic cel puțin o modalitate de plată a facturii care să îi permită plata în numerar a acesteia, fără costuri suplimentare privind tranzacția."
18. La articolul 26 alineatele (1) și (2) se modifică și vor avea următorul cuprins:
„(1) Întreruperea alimentării cu energie electrică la locul de consum al clientului poate fi dispusă de furnizor în situațiile prevăzute în prezentul regulament, precum și în alte situații prevăzute de legislația în vigoare, în care acesta are dreptul să solicite OR întreruperea alimentării cu energie electrică la locul de consum al clientului.
(2) Furnizorul poate solicita OR întreruperea alimentării cu energie electrică a locului de consum al clientului care face obiectul contractului de furnizare a energiei electrice pentru:
a) neplata facturilor emise de către furnizor conform prevederilor contractului de furnizare a energiei electrice;
b) neconstituirea de către client a garanției financiare solicitate de furnizor conform prevederilor contractuale.”
19. Articolul 27 se modifică și va avea următorul cuprins:
„(1) Întreruperea alimentării cu energie electrică la locurile de consum care fac obiectul contractului de furnizare a energiei electrice poate fi efectuată de către OR, pentru nerespectarea de către client a obligațiilor care îi revin în calitate de utilizator al rețelei electrice, în conformitate cu reglementările aplicabile.
(2) În situația în care contractul de rețea este încheiat între OR și furnizor, întreruperea alimentării se realizează cu informarea prealabilă a furnizorului. În cazul în care întreruperea se efectuează cu preaviz, furnizorul are obligația de a transmite clientului preavizul, în baza informării primite de la OR.
(3) În cazul în care serviciul de rețea este prestat în baza unui contract de rețea încheiat între OR și client, întreruperea alimentării pentru neîndeplinirea obligațiilor contractuale ale clientului față de OR se realizează în conformitate cu prevederile contractului de rețea. În cazul neîndeplinirii obligațiilor contractuale ale clientului față de furnizor, se aplică prevederile convențiilor tripartite sau multipartite, după caz.
(4) Locurile de consum deconectate de la rețeaua de alimentare cu energie electrică, pentru neplata contravalorii facturii emise în baza contractului de furnizare a energiei electrice, se reconectează de către OR după confirmarea de către furnizor a îndeplinirii obligațiilor de plată care au stat la baza deconectării.”
20. La articolul 36 alineatul (2) după litera c) se introduc două noi litere, lit. d) și e), cu următorul cuprins:
d) numărul solicitărilor de activare a serviciului de notificare prevăzut la art. 37^6, defalcat pe clienți casnici și noncasnici;
e) numărul clienților casnici și noncasnici care dețin cont online de client.”
21. După articolul 37 se introduc opt noi articole, art. 37^1-37^8, cu următorul cuprins:
„Art. 37^1 
(1) Furnizorii de energie electrică au obligația să ofere clienților finali din portofoliu posibilitatea de a-și crea un cont personalizat, accesibil online, gratuit, pe întreaga durată a contractului de furnizare, fără a aduce atingere dreptului clientului de a utiliza și alte canale de comunicare.
(2) Contul prevăzut la alin. (1) constituie un instrument digital de acces la informații privind consumul de energie electrică, facturarea, plățile și contractul de furnizare. 
(3) Obligația prevăzută la alin. (1) face parte integrantă din obligațiile de informare transparentă ale furnizorilor.
(4) Contul de client permite vizualizarea și descărcarea datelor într-un format electronic structurat, prelucrabil automat,  interoperabil și reutilizabil, în condițiile Regulamentului de punere în aplicare (UE) 2023/1162 de stabilire a cerințelor de interoperabilitate și a unor proceduri nediscriminatorii și transparente pentru accesul la datele de măsurare și de consum.
Art. 37^2
(1) Furnizorii au obligația de a pune la dispoziția clientului final, prin contul de client, informații privind consumul, într-o formă clară, comparabilă și ușor de utilizat.
(2) Informațiile prevăzute la alin. (1) sunt furnizate în măsura în care sunt disponibile furnizorului de la operatorul de măsurare și includ cel puțin :
a) indexul contorului;
b) informații privind caracterul măsurat sau estimat al datelor de facturare;
c) consumul de energie electrică defalcat orar, zilnic, lunar și anual, după caz, (în funcție de tipul echipamentului de măsurare și de datele disponibile furnizorului;
d) reprezentări grafice ale consumului;
e) istoricul consumului, care include, în măsura în care datele sunt disponibile de la operatorul de măsurare:
(i) datele de consum utilizate la emiterea facturilor aferente ultimilor 3 ani sau, după caz, aferente perioadei scurse de la data începerii contractului de furnizare ori de la data instalării contorului inteligent, dacă aceasta este mai mică de 3 ani;
(ii) date detaliate privind consumul de energie electrică, defalcate pe zile, săptămâni, luni și ani, pentru o perioadă de până la 24 de luni anterioare sau pentru perioada scursă de la data începerii contractului de furnizare ori de la data instalării contorului inteligent, dacă aceasta este mai mică de 24 de luni.
f)  data și ora ultimei actualizări.
(3) Actualizarea informațiilor se realizează în funcție de frecvența datelor puse la dispoziție de operatorii de măsurare.
Art. 37^3
(1) Prin contul de client, furnizorul trebuie să asigure clientului accesul cel puțin la:
a) facturile emise, conform prevederilor regulamentului;
b) istoricul plăților efectuate;
 (2) Furnizorii pot pune la dispoziția clienților instrumente de estimare a costurilor viitoare; aceste instrumente au caracter orientativ și nu produc efecte juridice asupra obligațiilor de plată.
Art. 37^4
(1) Furnizorii pot transmite, prin intermediul contului de client, rapoarte periodice privind consumul de energie electrică.
(2) Rapoartele prevăzute la alin. (1) pot include:
a) evoluția consumului;
b) comparații cu perioade anterioare;
c) informații privind structura costurilor facturate.
(3) Rapoartele au rol informativ și nu înlocuiesc documentele de facturare.
Art. 37^5
Furnizorii pot pune la dispoziția clienților finali, prin intermediul contului de client,  informații privind eficiența energetică, utilizarea energiei din surse regenerabile și optimizarea consumului.
Art. 37^6
(1) Clientul are dreptul de a beneficia de un serviciu de notificare privind evoluția consumului în raport cu convenția de consum aferentă contractului de furnizare. 
(2) Furnizorul are obligația de a pune la dispoziția clientului serviciul prevăzut la alin. (1), fără costuri suplimentare, în condițiile în care la locul de consum este montat un sistem de măsurare care permite furnizarea datelor de consum necesare. 
(3) Serviciul de notificare se activează și se dezactivează la cererea clientului, prin intermediul contului de client sau prin alte canale electronice puse la dispoziție de furnizor 
(4) Serviciul de notificare constă în transmiterea automată de notificări atunci când consumul realizat atinge un prag prestabilit, comunicat clientului final, de până la 80% din consumul estimat prevăzut în convenția de consum pentru luna calendaristică respectivă.
(5) Notificarea prevăzută la alin. (4) cuprinde cel puțin următoarele informații:
a) consumul înregistrat până la momentul notificării;
b) consumul lunar estimat din convenția de consum;
c) procentul de realizare a consumului estimat;
d) luna calendaristică la care se referă consumul;
e) informații privind posibilitatea ajustării consumului sau a convenției de consum, după caz. 
(6) Notificarea se transmite prin mijloacele de comunicare stabilite de furnizor și agreate de client, inclusiv prin intermediul contului de client, e-mail, SMS sau alte canale electronice.
(7) Transmiterea notificărilor se realizează automat, pe baza datelor de consum puse la dispoziție de operatorii de măsurare.
(8) Serviciul de notificare are caracter exclusiv informativ și nu afectează obligațiile contractuale de plată ale clientului final.
Art. 37^7
Furnizorul trebuie să asigure prin contul de client cel puțin:
a) transmiterea indexului autocitit;
b) comunicarea electronică cu furnizorul;
c) consultarea contractului de furnizare;
d) actualizarea datelor de contact;
e) primirea notificărilor privind consumul și facturarea, după caz.
Art. 37^8
(1) Utilizarea contului de client nu poate genera costuri suplimentare pentru clientul final și  este opțională pentru acesta.
 (2) Serviciile de notificare și funcționalitățile suplimentare care nu sunt necesare executării contractului se furnizează pe baza consimțământului clientului.”
22. Articolul 38 se modifică și se completează după cum urmează:
„(1) Clientul are dreptul să încheie un contract de agregare cu orice participant implicat în activitatea de agregare, inclusiv cu un agregator independent sau cu o comunitate de energie din care face parte, să participe pe orice piață de energie electrică fără să fie necesar acordul furnizorului său, precum și să denunțe unilateral contractul de agregare, cu respectarea condițiilor contractuale.
(2) Membrii unei comunități de energie pot mandata comunitatea de energie care funcționează ca și agregator, pentru agregarea consumului, producției, stocării, pentru participarea pe piețele de energie electrică și furnizarea de servicii de flexibilitate, precum și pentru partajarea energiei electrice în cadrul comunității, în condițiile prevăzute prin contractul de agregare și regulamentul de funcționare.
(3) Încheierea unui contract de agregare între o comunitate de energie şi membrii săi nu afectează drepturile membrilor în raport cu furnizorii reziduali, drepturile clienților prevăzute în legislația aplicabilă și dreptul acestora de a-și schimba furnizorul de energie electrică.
(4) Participarea unui membru al unei comunități de energie la activități de agregare, servicii de flexibilitate sau partajare a energiei electrice nu poate fi condiționată de încheierea unui contract de furnizare cu un anumit furnizor de energie electrică.”
23.  Articolul 39 se modifică și se completează după cum urmează:
„(1) Prin contractul de agregare încheiat de un client sau producător cu un participant implicat în activitatea de agregare, se stabilesc condițiile de punere la dispoziția acestuia a energiei electrice produse sau stocate, precum și a flexibilității aferente consumului, producției și capacităților de stocare, în vederea participării pe pieţele de energie electrică, furnizării de servicii energetice ori de flexibilitate sau participării la mecanisme de flexibilitate. 
(2) Contractul de agregare prevăzut la alin. (1) trebuie să respecte prevederile legislației în vigoare și reglementările aplicabile activității de agregare și poate include, fără a se limita la acestea: 
a) condițiile privind flexibilitatea;
b) drepturile și limitele privind dispecerizarea, controlul și operarea unităților de producere;
c) condițiile de remunerare, decontare și repartizare a beneficiilor rezultate din activitățile de agregare, flexibilitate, stocare şi partajare a energiei electrice;
d) regulile privind alocarea dezechilibrelor și repartizarea costurilor asociate acestora;
e) condițiile de acces, utilizare, schimb și protecție a datelor energetice;
f) condițiile de încetare, suspendare sau retragere din mecanismele de agregare și partajare a energiei electrice.
g) condițiile privind interoperabilitatea, comunicațiile electronice și securitatea cibernetică a sistemelor utilizate;”
24. După capitolul IV se introduce un nou capitol, capitolul V- Comunități de energie, cu următorul cuprins:
Capitolul V 
Comunități de energie

Secțiunea 1
Comercializarea energiei electrice de către comunitățile de energie
[bookmark: _Hlk238726956]Art. 45
(1) O comunitate de energie poate tranzacționa energie electrică la locurile de consum din cadrul comunității, în oricare din următoarele situații:
a) deține licență pentru activitatea de furnizare a energiei electrice sau licență pentru activitatea de agregare;
b) este constituită din locuri de consum și/sau de consum și producere ce nu sunt racordate la SEN;
c) este constituită din locuri de consum și/sau de consum și producere aflate în același condominiu;
d) este constituită sub formă de ONG, asociații sau fundații fără scop patrimonial, precum și a unei asociații sau fundații care a dobândit statutul de utilitate publică în conformitate cu prevederile art. 38 din Ordonanța Guvernului nr. 26/2000 cu privire la asociații și fundații, aprobată cu modificări și completări prin Legea nr. 246/2005, cu modificările și completările ulterioare.
(2) O  comunitate de energie poate tranzacționa surplusul de energie electrică pe piețele de energie electrică dacă:
a) deține licență pentru activitatea de furnizare a energiei electrice sau licență pentru activitatea de agregare;
b) este constituită sub forma de ONG, asociație sau fundație fără scop patrimonial, precum și asociație sau fundație care au dobândit statutul de utilitate publică în conformitate cu prevederile art. 38 din Ordonanța Guvernului nr. 26/2000 cu privire la asociații și fundații, aprobată cu modificări și completări prin Legea nr. 246/2005, cu modificările și completările ulterioare.
(3) O comunitate de energie poate desfășura activitățile prevăzute la alin. (1) și (2) și prin intermediul unui titular al licenței pentru activitatea de furnizare a energiei electrice sau al licenței pentru activitatea de agregare, către care a delegat oricare din aceste activități, caz în care furnizorul/agreatorul delegat de către comunitatea de energie are toate drepturile și obligațiile aferente comunității de energie titulară de licență de furnizare/agregare. 
(4) Vânzarea energiei electrice de către o comunitate de energie către clienți finali racordați la SEN, alții decât membrii comunității, se realizează doar în condițiile deținerii unei licențe de furnizare a energiei electrice.
(5) Membrii unei comunități de energie care dețin instalații de producere a energiei electrice din surse regenerabile cu o putere instalată mai mică de 400 kW sau, pentru instalațiile de producere a energiei electrice puse în funcțiune începând cu data de 1 ianuarie 2026, mai mică de 200 kW, beneficiază de derogarea de la responsabilitatea echilibrării pentru energia electrică produsă de aceste instalații și vândută comunității de energie din care fac parte. Responsabilitatea echilibrării pentru energia electrică respectivă revine comunității de energie, în calitate de PRE, care poate transfera această responsabilitate unei părți responsabile cu echilibrarea, în condițiile reglementărilor aplicabile..
(6) În vederea asigurării cantităților de energie electrică necesare îndeplinirii obligațiilor contractuale, o comunitate de energie din surse regenerabile poate achiziționa energie electrică din surse regenerabile, în condițiile legislației în vigoare.
(7) În cazul unităților de producere a energiei electrice care aparțin unei comunități organizate sub forma de condominiu, OD la care sunt racordate locuri de consum și/sau de consum și producere prevede în avizul tehnic de racordare/certificatul de racordare mijloacele tehnice care nu permit injecția de energie în rețea și se asigură că această condiție este respectată.
Art. 46
[bookmark: _Hlk228876454](1) Pentru tranzacționarea energiei electrice la locurile de consum/de consum și producere din cadrul unei comunități de energie, se încheie:
a) contract de furnizare/agregare a energiei electrice, între deținătorul locului de consum și/sau de consum și producere și comunitatea de energie, pentru cantitatea de energie electrică alocată si contract de furnizare între deținătorul locului de consum/de consum și producere și furnizorul rezidual, pentru cantitatea de energie electrică consumată din rețea suplimentar cantității alocate de comunitatea de energie, sau contract de furnizare cu furnizorul unic; 
b) contract pentru prestarea serviciului de distribuție a energiei electrice între furnizorul rezidual/unic și OD la care este racordat locul de consum/de consum și producere;
c) contract pentru prestarea serviciului de transport a energiei electrice și a serviciului de sistem între furnizorul rezidual/unic și operatorul de transport și de sistem;
d) o convenție multipartită între părți, respectiv comunitatea de energie, OD la a cărui rețea sunt racordate locurile de consum/de consum și producere din cadrul comunității și furnizorii reziduali, prin care se stabilesc regulile privind măsurarea, determinarea și alocarea cantităților de energie electrică, schimbul de date între părți, precum și responsabilitățile acestora; convenția încheiată de către părți respectă modelul din Anexa, se constituie ca anexă la contractele de furnizare/agregare și la cele de distribuție a energiei electrice și poate fi completată, cu respectarea dispozițiilor legale în vigoare 
(2) Convenția multipartită se elaborează de către comunitatea de energie, cu consultarea operatorului de distribuție și a furnizorului rezidual  și se încheie de către părți în termen de cel mult 15 zile lucrătoare de la data transmiterii acesteia către părțile semnatare. În cazul în care părțile nu ajung la un acord cu privire la încheierea convenției multipartite, acestea se pot adresa ANRE în vederea declanșării procesului de soluționare la nivelul acesteia, conform prevederilor Regulamentului privind organizarea și funcționarea comisiei pentru soluționarea disputelor pe piața angro și cu amănuntul apărute între participanții la piața de energie electrică și gaze naturale, în vigoare.
(3) Între comunitatea de energie și membrii acesteia care dețin unități de producere sau stocare a energiei electrice se încheie contracte privind achiziția de către comunitatea de energie a energiei electrice produse, în condițiile legislației aplicabile..
(4) În cazul unui loc de consum/de consum și producere care nu este conectat la SEN, contractul de furnizare/agregare a energiei electrice se încheie între deținătorul locului de consum /de consum și producere și comunitatea de energie în calitate de furnizor unic.
(5) Contractele de furnizare încheiate cu membrii comunității respectă prevederile prezentului regulament.
(6) Schimbarea furnizorilor reziduali, precum și intrarea sau ieșirea unui membru în/din comunitate nu determină încetarea convenției multipartite, aceasta urmând a fi actualizată, după caz, în funcție de modificările intervenite.

Secțiunea a-2-a
Alocarea 
energiei electrice partajate în cadrul comunității de energie
Art. 47
(1) [bookmark: _Hlk229127755]Comunitatea de energie organizează partajarea energiei electrice produse de unitățile de producere deținute de comunitate ori de membrii acesteia sau a energiei electrice stocate în cadrul comunității, prin alocarea cantităților de energie electrică produse/stocate către membrii comunității, conform regulilor stabilite prin regulamentul de funcționare si cu respectarea principiilor prevăzute în prezentul articol.
(2) Partajarea energiei electrice produse de unitățile de producere și a energiei electrice stocate în instalațiile de stocare deținute de comunitate sau de membrii comunității se realizează între membrii comunității cu respectarea următoarelor principii de prioritate:
a) autoconsumul realizat la locul de producere/stocare, inclusiv cel al membrilor comunității de energie conectați prin linii electrice directe;
b) consumul de la locurile de consum din cadrul comunității de energie;
c) încărcarea unităților de stocare a energiei electrice deținute de comunitatea de energie și/sau de membrii acesteia.
(3) Cantitatea de energie electrică partajată între membrii unei comunități de energie se determină de către OD pentru fiecare interval de decontare pe baza:
a) datelor de măsurare, în conformitate cu dispozițiile legale în vigoare;
b) regulilor și coeficienților de alocare stabiliți prin regulamentul de funcționare.
(4) OD pune la dispoziția comunității de energie cantitățile de energie electrică alocată în termenele și condițiile prevăzute în convenția multipartita.
(5) OD pune la dispoziția furnizorilor reziduali ai membrilor comunității cantitățile de energie electrică măsurate în condițiile prevăzute în contractul pentru prestarea serviciului de distribuție a energiei electrice și cantitățile de energie electrică reziduale în termenele prevăzute în convenția multipartita.
(6)  Pentru stabilirea energiei electrice alocate din energia electrică livrată în rețeaua electrică pentru fiecare loc de consum din cadrul comunității de energie se poate utiliza în cadrul regulamentului de funcționare oricare din următorii algoritmi de alocare:
a) algoritmul de alocare A - alocarea energiei electrice partajate se realizează pe fiecare interval de decontare pentru fiecare loc de consum din cadrul comunității de energie proporțional cu consumul înregistrat pe intervalul de decontare la locul de consum;
b) algoritmul de alocare B - alocarea energiei electrice partajate se realizează pe fiecare interval de decontare pentru fiecare loc de consum din cadrul comunității de energie în procent fix.  
(7) Cantitatea de energie electrică partajată pe interval de decontare este cel mult egală cu consumul locurilor de consum din cadrul comunității din același interval de decontare.
(8)  Schimbarea algoritmului de alocare poate fi realizată cel mult trimestrial, modificările produc efecte începând cu data de 1 a lunii și se comunică OD de către comunitatea de energie cu cel puțin 10 zile lucrătoare înainte de începutul lunii în care produce efecte.
(9)  Valoarea procentului fix din algoritmul de alocare B și structura comunității (intrări/ieșiri membri) pot fi modificate pentru a produce efecte începând cu data de 1 a lunii și se comunică OD de către comunitatea de energie în cel mult 2 zile lucrătoare de la începutul lunii în care produc efecte.
(10) Energia electrică produsă în cadrul comunității de energie pe fiecare interval de  decontare care depășește consumul la locurile de consum ale comunității de energie pe același interval de decontare se alocă unităților de stocare independente aparținând comunității de energie, dacă există.
(11) Tipul algoritmului de alocare utilizat in cadrul comunității de energie se specifică în convenția multipartită. În cazul algoritmului de alocare B se specifică și procentul alocat fiecărui loc de consum și principiile de calcul în cazul în care cantitatea alocată pe procent fix la unul sau mai multe locuri de consum depășește consumul. 
(12) Sumele rezultate din decontarea energiei electrice partajate membrilor și sumele rezultate în urma tranzacționării surplusului de energie în cadrul unei comunități de energie se repartizează în funcție de regulile stabilite prin regulamentul de funcționare.
(13) În cazul constatării unor erori în determinarea cantităților de energie electrică partajată, părțile implicate efectuează corecții și regularizări în conformitate cu procedurile stabilite prin convenția multipartită ce se reflectă în facturile emise ulterior.
(14) [bookmark: _Ref214367354][bookmark: _Ref214281605]În cazul constatării înregistrării eronate sau neînregistrării energiei electrice consumate la un loc de consum/de consum și producere, OD realocă cantitatea de energie electrică la respectivul loc de consum/de consum și producere pe baza cantităților determinate în conformitate cu prevederile Procedurii privind stabilirea consumului de energie electrică în sistem paușal.
Secțiunea a-3-a
Facturarea energiei electrice către membrii comunității de energie
Art. 48
[bookmark: _Hlk214278052][bookmark: _Hlk230858450](1) Comunitatea de energie emite pentru fiecare loc de consum din cadrul acesteia, ulterior fiecărei luni de consum, o factură pentru energia electrică alocată, termenul de transmitere a facturii și condițiile de plată fiind stabilite prin regulamentul de funcționare și contractul încheiat între părți.
(2) Factura emisă de către comunitate pentru un loc de consum pentru energia electrica alocată conține contravaloarea energiei electrice active alocate locului de consum, prețul energiei electrice active stabilit prin contract și taxele/impozitele/contribuțiile aplicabile în conformitate cu dispozițiile legale în vigoare.
(3) Factura de energie electrică prevăzută la alin. (2) are atașată o anexă care conține cantitatea de energie electrică produsă în cadrul comunității de energie și cantitatea de energie electrică alocată locului de consum, comunicate de OD sau stabilite de comunitatea de energie în cazul locurilor de consum care nu sunt racordate la rețeaua OD, cantitatea totală de energie electrică partajată și regulile de alocare către membrii comunității, stabilite prin regulamentul de funcționare. 
Art. 49 
[bookmark: _Hlk229129595](1) Furnizorul rezidual emite pentru fiecare loc de consum/de consum și producere aparținând membrilor comunității de energie, ulterior fiecărei luni de consum, o factură în condițiile prevăzute în contractul de furnizare în vigoare, care include următoarele elemente comunicate de OD conform convenției multipartite încheiate:
· cantitatea de energie electrică reziduală la care se aplică prețul energiei electrice prevăzut în contractul de furnizare în vigoare și taxele/impozitele/contribuțiile aplicabile în conformitate cu dispozițiile legale în vigoare;
· cantitatea de energie electrică activă măsurată, la care se aplică tarifele de rețea aplicabile în conformitate cu dispozițiile legale în vigoare; 
· după caz, cantitatea de energie electrică reactivă stabilită conform reglementărilor în vigoare la care se aplică prețul reglementat pentru energia electrică reactivă.
(15) În situația în care facturarea de realizează de către un furnizor unic acesta emite o singură factură pentru întregul consum, cu respectarea prevederilor art. 48 și ale alin. (1) cu evidențierea distinctă a energiei electrice alocate și a energiei electrice reziduale. 
Art. II. – Operatorii de distribuție concesionari asigură, până la data de 31 decembrie 2026  implementarea în sistemele informatice a unor funcționalități care să permită alocarea energiei electrice partajate între membrii comunității.
Art. III. – Facturarea energiei electrice alocate, se realizează de la data la care devin funcționale sistemele informatice prevăzute la art. II. 
Art. IV. - Furnizorii de energie electrică au obligația de a asigura până la data de 31 decembrie 2026 respectarea prevederilor de la art. I, pct. 18. 
Art. V. – În cazul comunităților de energie care nu au și calitatea de furnizor unic, nu sunt aplicabile: 
· prevederile Ordinului președintelui Autorității Naționale de Reglementare în Domeniul Energiei nr. 83/2021 privind aprobarea Standardului de performanță pentru activitatea de furnizare a energiei electrice/gazelor naturale, publicat în  Monitorul Oficial al României nr. 670 din 7 iulie 2021;
· prevederile Ordinului președintelui Autorității Naționale de Reglementare în Domeniul Energiei nr. 16/2015 pentru aprobarea Procedurii-cadru privind obligația furnizorilor de energie electrică și gaze naturale de soluționare a plângerilor clienților finali, publicat în Monitorul Oficial al României nr. 193 din 23 martie 2015.
Art. VI. – Anexa face parte integranta din prezentul ordin.
Art. VII. – Operatorii economici din sectorul energiei electrice, comunitățile de energie si membrii acestora duc la îndeplinire prevederile prezentului ordin, iar direcțiile de specialitate din cadrul Autorității Naționale de Reglementare în Domeniul Energiei urmăresc respectarea acestora.
Art. VIII. - Prezentul ordin se publică în Monitorul Oficial al României, Partea I.

PREȘEDINTELE AUTORITĂȚII NAȚIONALE DE REGLEMENTARE ÎN DOMENIUL ENERGIEI
George-Sergiu NICULESCU



Anexa 

CONVENȚIE MULTIPARTITĂ
privind stabilirea regulilor de măsurare, determinare, alocare și decontare a energiei electrice în cadrul comunităților de energie

Art. 1 – Părțile convenției
Prezenta convenție se încheie între:
a) Comunitatea de energie ……………………, ID in registrul National ..........................denumită în continuare „Comunitatea”;
b) Operatorul de distribuție ……………………, denumit în continuare „OD”;
c) Furnizorii
……………, 
....................
în calitate de furnizori reziduali, denumiți în continuare „Furnizor”;
Părțile prevăzute mai sus sunt denumite în mod colectiv „Părți”.
Art. 2 – Obiectul convenției
(1) Prezenta convenție stabilește cadrul tehnic, operațional și procedural aplicabil proceselor privind: 
a)  măsurarea, colectarea, validarea și determinarea datelor privind consumul de energie electrică;
b)  alocarea cantităților de energie electrică produse în cadrul Comunității;
c)  schimbul de date între Părți;
d)  responsabilitățile Părților în procesul de furnizare și decontare a energiei electrice;
e)  soluționarea reclamațiilor privind facturarea energiei electrice; 
f)  procedurile de deconectare și reconectare a locurilor de consum pentru neplata obligațiilor de plată,
la locurile de consum ale Comunității prezentate in anexa la prezenta convenție.
(2) Prezenta convenție constituie anexă la contractele de furnizare/agregare și la contractele de distribuție a energiei electrice încheiate potrivit reglementărilor aplicabile.
Art. 3 – Măsurarea energiei electrice
(1)  Măsurarea energiei electrice consumate și/sau produse la locurile de consum din cadrul Comunitatii se realizează de către OD, în conformitate cu reglementările aplicabile emise de ANRE.
(2)  OD are obligația de a asigura colectarea, validarea și transmiterea datelor de măsurare către Părți, în termenele și condițiile prevăzute de reglementările în vigoare.
(3)  Datele măsurate utilizate în cadrul prezentei convenții sunt exclusiv date validate de OD.
(4)  În situația indisponibilității funcționalităților de transmitere a datelor de către sistemele de măsurare inteligente instalate la locurile de consum/producere și consum ale Comunității, OD are obligația de a asigura descărcarea datelor înregistrate de contor și transmiterea acestora părților în termenele și condițiile stabilite prin reglementările în vigoare. 
(5)  În cazul în care punctul de măsurare diferă de punctul de decontare, cantitățile de energie electrică înregistrate se corectează în conformitate cu reglementările aplicabile.
Art. 4 – Determinarea și alocarea energiei electrice
(1)  Partajarea energiei electrice în cadrul Comunității se poate realiza pe baza oricăruia din algoritmii de alocare A sau B stabiliți prin reglementările în vigoare, conform opțiunii Comunității.
(2)  Alocarea energiei electrice se realizează pe baza datelor de măsurare validate de OD, pentru fiecare interval de decontare.
(3)  Cantitatea de energie electrică produsă și nealocată membrilor Comunității se tratează în conformitate cu regulile stabilite prin regulamentul de funcționare al Comunității și cu respectarea cadrului de reglementare aplicabil.
(4)  Comunitatea are obligația de a comunica OD și Furnizorului algoritmul de alocare, precum și orice modificare a acestuia.
(5)  Algoritmul de alocare se aplică în mod transparent, obiectiv și nediscriminatoriu tuturor membrilor Comunității.
 Art. 5 – Schimbul de date
(1)  În termenul prevăzut în contractul pentru prestarea serviciului de distribuție, pentru luna de consum precedentă, OD transmite Furnizorului datele de măsurare aferente energiei electrice consumate pentru fiecare loc de consum.
(2)  În termen de maximum 15 zile lucrătoare de la începutul fiecărei luni, pentru luna de consum precedentă, OD transmite:
a)  Comunității, cantitățile de energie electrică alocate fiecărui loc de consum și/sau de consum și producere din cadrul comunității;
b)  Furnizorului, pentru fiecare loc de consum și/sau de consum și producere, cantitatea de energie electrică reziduală. 
(3)  Părțile au obligația de a asigura schimbul de date în formatele și termenele stabilite prin reglementările în vigoare. Datele se transmit de către OD în „kWh” cu trei zecimale.
(4)  Datele transmise trebuie să fie complete, corecte și conforme cu reglementările în vigoare.
(5) Părțile au obligația de a asigura schimbul operativ de informații necesare soluționării reclamațiilor privind facturarea, precum și derulării proceselor de deconectare/reconectare a locurilor de consum și/sau de consum și producere.
Art. 6 – Responsabilitățile Părților
(1) Comunitatea are următoarele obligații:
a) stabilește și comunică OD datele necesare alocării energiei electrice partajate conform reglementarilor in vigoare;
b) transmite informațiile necesare aplicării prezentei convenții; 
[bookmark: _Hlk232509594]c) notifică OD și Furnizorul cu privire la orice modificare a componenței membrilor Comunității, în cel mult 2 zile lucrătoare după luna de consum.
d) utilizează datele transmise de către OD pentru facturarea energiei electrice alocate membrilor Comunității.
e) soluționează plângerile privind regulile și rezultatele alocării în conformitate cu prevederile regulamentului de funcționare
f) transmite către OD, după caz, solicitările de deconectare/reconectare aferente locurilor de consum și/sau de consum și producere din cadrul comunității.
g) informează Furnizorul cu privire la solicitările de deconectare transmise către OD pentru membrii Comunității, la data transmiterii solicitării.
h) transmite către OD solicitările privind verificările necesare soluționării reclamațiilor referitoare la determinarea cantităților de energie electrică utilizate în procesul de facturare și/sau de decontare.
(2) OD are următoarele obligații:
a) asigură măsurarea energiei electrice produse și consumate la locurile de consum și/sau de producere din cadrul Comunității ;
b) colectează, validează și transmite către Părți datele de măsurare și datele utilizate în procesul de facturare, în condițiile și termenele prevăzute de reglementările aplicabile;
c) transmite Comunității cantitățile de energie electrică alocate membrilor comunității de energie, determinate în conformitate cu algoritmul de alocare aplicabil, în vederea realizării procesului de facturare;
d) efectuează operațiunile de deconectare și reconectare a locurilor de consum și/sau de consum și de producere în condițiile reglementărilor în vigoare și la solicitarea Comunității sau a Furnizorului;
e) transmite Părților informațiile necesare soluționării reclamațiilor privind măsurarea, alocarea și determinarea cantităților de energie electrică utilizate în procesul de facturare. 
(3) Furnizorul are următoarele obligații:
a) asigură responsabilitatea echilibrării, în condițiile cadrului de reglementare aplicabil pentru cantitățile de energie electrică reziduale;
b) utilizează datele transmise de OD pentru facturarea energiei electrice, realizarea decontărilor și îndeplinirea obligațiilor contractuale aferente contractelor de furnizare încheiate cu membrii Comunității;
c) soluționează plângerile formulate de clienții finali aflați în relație contractuală cu aceasta, în conformitate cu reglementările aplicabile;
d) transmite către OD solicitările privind verificările necesare soluționării reclamațiilor referitoare la măsurarea, și determinarea cantităților de energie electrică utilizate în procesul de facturare și/sau de decontare;
e) transmite către OD, după caz, solicitările de deconectare/reconectare aferente locurilor de consum și/sau de consum și producere pentru care asigură furnizarea energiei electrice;
f) informează Comunitatea cu privire la solicitările de deconectare transmise către OD pentru membrii Comunității;
g) colaborează cu Comunitatea, și OD în vederea soluționării reclamațiilor formulate de membrii Comunității privind facturarea și decontarea energiei electrice.
Art. 7 – Modificarea convenției
(1) Prezenta convenție poate fi modificată numai prin acordul scris al tuturor Părților, cu respectarea cadrului de reglementare aplicabil.
(2) Prin derogare de la prevederile alin. (1) lista prevăzută în anexa la prezenta convenție se modifică de către comunitate ori de câte ori este necesar ca urmare a modificării datelor prevăzute fără a fi necesară semnarea de către părți și se comunică părților în termenul prevăzut în regulament. 
(3) Modificările intervenite în legislația sau reglementările aplicabile care afectează prevederile prezentei convenții se aplică de drept, fără a fi necesară modificarea formală a acesteia, Părțile având obligația de a întreprinde demersurile necesare pentru corelarea prevederilor convenției cu noile dispoziții legale.
(4) Orice act adițional de modificare a prezentei convenții produce efecte de la data semnării de către toate Părțile sau de la o altă dată convenită expres de acestea.
Art. 9 – Protecția datelor
(1) Părțile prelucrează datele cu caracter personal cu respectarea legislației aplicabile privind protecția datelor.
(2) Datele energetice pot fi utilizate exclusiv în scopurile prevăzute de prezenta convenție.
(3) Părțile au obligația de a implementa măsuri tehnice și organizatorice adecvate pentru protecția datelor.
Art. 10 – Dispoziții finale
(1) Prezenta convenție intră în vigoare la data semnării de către toate Părțile.
(2) Prevederile prezentei convenții se completează cu dispozițiile legislației și ale reglementărilor aplicabile în vigoare.
(3) În cazul apariției unor neconcordanțe între prevederile prezentei convenții și dispozițiile legale sau de reglementare aplicabile, prevalează dispozițiile legale și de reglementare în vigoare.
(4) Prezenta convenție se încheie în … exemplare originale, câte unul pentru fiecare Parte.








	



Anexa
la convenția multipartită

Date de identificare ale locurilor de consum/consum și producere din cadrul comunității

	Nr. crt. 
	Adresa 
	POD
	Titular
	Tip (consum/consum si producere)
	Instalație de stocare
(da/nu)
	Puterea instalației de stocare (kW)
	Puterea instalata a centralei generatoare (kW)
	Puterea maxima absorbita din retea
(kW)
	Furnizor rezidual

